Document ID: 32004R0278

Komisijos reglamentas (EB) Nr. 278/2004
2004 m. vasario 17 d.
dėl laikinojo leidimo naudoti anksčiau leistus pašarų priedus naujai paskirčiai
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Tarybos reglamentu (EB) Nr. 1756/2002 [2], ypač į jos 3 straipsnį ir 9e straipsnio 1 dalį,
kadangi
(1) Direktyvoje 70/524/EEB nustatyta, kad be Bendrijos leidimo išleisti į apyvartą negalima jokių priedų.
(2) Direktyvos 70/524/EEB C priedo II dalyje nurodytiems priedams, įskaitant fermentus, galima išduoti laikiną leidimą naudoti anksčiau leistus pašarų priedus naujai paskirčiai, jei įvykdytos toje direktyvoje išdėstytos sąlygos ir, jei atsižvelgiant į turimus rezultatus, galima daryti prielaidą, jog, įdėtas į pašarus, priedas paveikia šių pašarų savybes, kaip nurodyta tos direktyvos 2 straipsnio a punkte. Tos direktyvos C priedo II dalyje nurodytiems priedams toks laikinas leidimas gali būti išduodamas ne ilgesniam kaip ketverių metų laikotarpiui.
(3) Pirmą kartą suteiktas laikinas leidimas viščiukų ir kalakutų penėjimui naudoti fermento preparatą endo-1,4-beta-ksilanazę, gautą iš Trichoderma longibrachiatum (ATCC 2105), ir subtiliziną, gautą iš Bacillus subtilis (ATCC 2107), kaip apibrėžta Komisijos reglamento (EB) Nr. 1636/1999 [3] priede.
(4) Gamintojas pateikė naujus duomenis apie fermentų naudojimą, kuriais remiantis prašymui leisti naudoti fermentus ir dedeklėms vištoms yra pritariama.
(5) Prašymo dėl šio priedo naudojimo naujai paskirčiai įvertinimas rodo, kad yra įvykdytos laikino leidimo išdavimo sąlygos, numatytos Direktyvoje 70/524/EB.
(6) Europos maisto saugumo tarnyba (Mokslinė gyvūnų šėrimui naudojamų priedų, produktų ar medžiagų vertinimo komisija) pateikė palankią nuomonę apie šių priedų naudojimo dedeklėms vištoms saugumą, laikantis šio reglamento priede išdėstytų jų naudojimo sąlygų.
(7) Todėl šių priedų naudojimui dedeklėms vištoms skirtuose pašaruose turėtų būti išduotas leidimas ketveriems metams.
(8) Prašymo įvertinimas rodo, kad turėtų būti reikalaujama laikytis tam tikrų procedūrų, apsaugančių darbuotojus nuo priede išvardytų pašarų priedų poveikio. Tokia apsauga turėtų būti užtikrinta taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo [4] su pakeitimais, padarytais Europos Parlamento ir Tarybos reglamentu (EB) Nr. 1882/2003 [5].
(9) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Fermentų grupei priklausantį preparatą, kaip išdėstyta priede, leidžiama laikinai naudoti kaip gyvūnų mitybos priedą, laikantis tame priede nustatytų sąlygų.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 17 d.

Labels: 0
17
6